
–	uzimajući u obzir svoje prethodne rezolucije o Demokratskoj Republici Kongu (DR Kongo),
–	uzimajući u obzir Međunarodni pakt o građanskim i političkim pravima koji je DR Kongo ratificirao 1976. godine i Afričku povelju o ljudskim pravima i pravima naroda,
–	uzimajući u obzir Opću deklaraciju o ljudskim pravima i Načela i smjernice o pravu na pravično suđenje i pravnu pomoć u Africi,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je Jean-Jacques Wondo, belgijsko-kongoanski sigurnosni, vojni i politički stručnjak, u veljači 2024. pozvan u Kinshasu kako bi predvodio reforme kongoanske Nacionalne obavještajne agencije, ANR-a;
B.	budući da je Wondo uhićen nakon neuspjelog državnog udara 19. svibnja 2024. za koji je optužen da je „intelektualni počinitelj”, unatoč tome što je dosljedno tvrdio da je nevin; budući da su se optužbe temeljile na prisilnom i nepouzdanom svjedočenju;
C.	budući da je 13. rujna 2024. vojni sud Wonda i 36 drugih osudio na smrtnu kaznu u postupku koji je uvelike prozivan zbog teških kršenja pravičnog postupanja i nedostatka vjerodostojnih dokaza;
D.	budući da se Wondovo zdravlje znatno pogoršalo u pritvoru te da mu je potrebna liječnička pomoć;
E.	budući da je DR Kongo u ožujku 2024. ukinuo moratorij na smrtnu kaznu, rezultat čega je nagli porast smrtnih kazni, što je u suprotnosti s obvezama koje je DR Kongo preuzeo u okviru međunarodnog prava o ljudskim pravima;
1.	oštro osuđuje smrtnu presudu izrečenu Wondu i drugima te teška kršenja njihovog prava na pošteno suđenje;
2.	potiče vladu DR Konga da odmah poništi izrečene smrtne kazne, da ponovno uvede moratorij na pogubljenja i poduzme korake prema potpunom ukidanju smrtne kazne;
3.	izražava duboku zabrinutost zbog pogoršanja Wondova zdravlja, poziva na to da mu se odmah omogući pristup liječenju i ustraje na njegovu trenutačnom puštanju na slobodu;
4.	osuđuje zlouporabu vojnih sudova za Wondov kazneni progon i poziva DR Kongo da uskladi svoje pravosudne prakse s međunarodnim i regionalnim obvezama u području ljudskih prava;
5.	ponovno izražava svoje kategoričko protivljenje smrtnoj kazni u svim okolnostima i poziva na njezino univerzalno ukidanje;
6.	potiče izaslanstvo EU-a u Kinshasi, Europsku službu za vanjsko djelovanje i ministre vanjskih poslova država članica da pojačaju suradnju s vlastima DR Konga, naglašavajući pritom poštovanje ljudskih prava, neovisnost pravosuđa i vladavinu prava;
7.	poziva na provedbu sustavnih reformi u DR Kongu kako bi sudstvo ponovno postalo neovisna, pravedna i učinkovita institucija koja jamči pravičan postupak i zaštitu temeljnih prava;
8.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, vladi i parlamentu DR Konga, Afričkoj uniji i drugim relevantnim međunarodnim tijelima.



image1.png




